IVL ส่งธุรกิจ “IOD” เทรดสหรัฐ ระดมทุนพันล้านดอลลาร์ “สุวัฒน์” ชี้ดันอีบิทด้า-มาร์จิ้นพุ่ง
IVL เตรียมดันธุรกิจ “IOD” เข้าตลาดสหรัฐ คาดว่าระดมทุนพันล้านดอลลาร์ “สุวัฒน์ สินสาฎก” ถือว่าได้ประโยชน์ค่อนข้างดีช่วยขับเคลื่อนให้ IVL เติบโตในส่วนของอีบิทด้าและมาร์จิ้นต่อไป 
IVL เตรียมดันธุรกิจ “IOD” เข้าตลาดสหรัฐ ระดมทุนพันล้านดอลลาร์ “สุวัฒน์ สินสาฎก” ถือว่าได้ประโยชน์ค่อนข้างดีช่วยขับเคลื่อนให้ IVL เติบโตในส่วนของอีบิทด้าและมาร์จิ้นต่อไป
17 มี.ค. 2566

สำนักข่าวบลูมเบิร์ก รายงานโดยอ้างอิงจากแหล่งข่าวที่ใกล้ชิด กล่าวว่า บริษัท อินโดรามา เวนเจอร์ส จำกัด (มหาชน) หรือ IVL อยู่ระหว่างการพิจารณานำธุรกิจออกไซด์และอนุพันธ์แบบบูรณาการ (Integrated Oxide and Derivatives: IOD) ของบริษัทเข้าจดทะเบียนในตลาดหุ้นสหรัฐ โดยคาดว่าจะระดมทุนผ่านการทำ IPO ได้ราว 1 พันล้านดอลลาร์สหรัฐ
ในขณะนี้ IVL อยู่ระหว่างการหารือกับที่ปรึกษาทางการเงิน หรือ FA ถึงเรื่องความเป็นไปได้ในการขายหุ้นให้แก่ประชาชนทั่วไป ซึ่งอาจมีขึ้นอย่างเร็วภายในปีนี้ และแหล่งข่าวระบุว่าการระดมทุนครั้งนี้จะช่วยให้เสริมการเติบโตให้กับ IVL รวมถึงลดภาระหนี้สินของบริษัทด้วยเช่นกัน
อย่างไรก็ตาม แหล่งข่าวยังกล่าวว่า การพิจารณาระดมทุนในตลาดสหรัฐครั้งนี้ยังอยู่ในช่วงเริ่มต้นเท่านั้น และบริษัทอาจล้มแผนก็เป็นได้ ส่วนรายละเอียดด้านขนาดของการระดมทุน และช่วงเวลาอาจมีการเปลี่ยนแปลงได้เช่นกัน
ทั้งนี้ ธุรกิจออกไซด์และอนุพันธ์แบบบูรณาการ (IOD) ของ IVL คิดเป็น 23% ของรายได้รวมทั้งหมดของบริษัทฯในปี 2566
ด้าน นายสุวัฒน์ สินสาฎก ผู้เชี่ยวชาญด้านการลงทุน เปิดเผยผ่าน “ข่าวหุ้นธุรกิจ” ว่ามีมุมมองในเรื่องของธุรกิจออกไซด์และอนุพันธ์แบบบูรณาการ IOD มองว่าเป็นธุรกิจที่สามารถทำกำไรได้ดี ถ้าดูในเชิง EBITDA โดย 1 ปีประมาณ 700-800 ล้านเหรียญสหรัฐ ซึ่งจะทำให้ EBITDA ภายใน 1 ปีตกประมาณ 2,000 กว่าล้านเหรียญสหรัฐ
เนื่องจาก ธุรกิจ IOD คือธุรกิจใหม่เรื่องของการผลิตพวกสารต่างๆ เช่น เครื่องชะล้างสารต่างๆ เช่นผงซักฟอก, ซันไลท์, น้ำยาทำความสะอาด เป็นต้น ซึ่งมองว่าได้ประโยชน์มากเนื่องจากมีคู่แข่งน้อยราย เพราะว่าประเทศอเมริกาเป็นประเทศขนาดใหญ่ โดยการที่จะเข้าไปอาจมีกฎระเบียบค่อนข้างมาก และมีความเข้มงวด โดยเฉพาะการขนส่งระหว่างประเทศ ซึ่งบริษัทที่อยู่ก่อนก็จะได้เปรียบกับธุรกิจที่ทำเกี่ยวกับธุรกิจออกไซด์และอนุพันธ์แบบบูรณาการ เพราะธุรกิจนี้สามารถทำกำไรได้ดีที่สุดในเชิงมาร์จิ้นของ IVL
ทั้งนี้ ประเมินว่าถ้า IVL นำธุรกิจ IOD เข้าตลาดหุ้นในสหรัฐ ถือว่าได้ประโยชน์ค่อนข้างดีมากจะช่วยขับเคลื่อนให้ IVL เติบโตในส่วนของอีบิทด้าและมาร์จิ้นต่อไป หลังจากเดิมอีบิทด้าและมาร์จิ้นของ IVL ปกติเฉลี่ยแล้วไม่ถึง 10% ทั้งกลุ่ม ขณะที่ธุรกิจ IOD สามารถทำได้เกินกว่า 10% ซึ่งทำได้ประมาณเกือบเท่าตัวของมาร์จิ้นเฉลี่ยของกลุ่มธุรกิจอื่นๆ ของบริษัท
นอกจากนี้ มองว่าได้ประโยชน์มากสุดคือสารที่เอาไปทำออกเทน พวกน้ำมันเบนซิน ซึ่งสารที่นำไปเติมพวกออกเทนก็คือสาร MTBE เป็นสารที่ผสมจากพวกเบนซินทำให้เกิดค่าออกเทน เอทานอลมาผสมกับเบนซินให้เกิดแก๊สโซฮอล์ ทำให้ต้นทุนของน้ำมันถูกลง ซึ่งบริษัทจะได้ประโยชน์สูงมาก เพราะว่าอเมริกาเป็นประเทศที่ใช้แก๊สโซลีนมากที่สุด และก็ยังส่งออกได้ไปยังต่างประเทศอื่นๆ ดังนั้นเป็นกลุ่มที่การเติบโตดี มาร์จิ้นสูง ได้ผลิตภัณฑ์แข็งแกร่ง
สำหรับในส่วนของราคาหุ้น IVL อัพไซด์ไม่น่าต่ำกว่า 30% โดยผลประกอบการงวดประจำปี 2565 มีกำไรสุทธิค่อนข้างเติบโตแข็งแกร่ง
ส่วนผลการดำเนินงานที่ผ่านมาในปี 2565 บริษัทมีกำไรสุทธิ 31,006.08 ล้านบาท เพิ่มขึ้น 17.95% เมื่อเทียบกับงวดเดียวกันของปีก่อนมีกำไรสุทธิอยู่ที่ 26,288.03 ล้านบาท ซึ่งเป็นผลมาจากรายได้รวมอยู่ที่ 665,578 ล้านบาท เพิ่มขึ้น 40.75% เมื่อเทียบกับงวดเดียวกันของปีก่อน 468,108 ล้านบาท ส่วนใหญ่มาจากรายได้จากการขายผลการดำเนินงานตลอดทั้งปีได้รับประโยชน์จากการเพิ่มขึ้นของราคาน้ำมันดิบ และการเพิ่มขึ้นของราคาเทียบเคียงการนำเข้า (Importparity) เนื่องจากการเพิ่มขึ้นของอัตราค่าขนส่งทางทะเล